
Αυσϊγαοϊ 

ΜγςΙἰείσπι Παα ἵο ἄθαἱ ἰη ἰῖς Πἰςίογίσαἱ «ΟΙΓ56, ἂς 4 ΡΗΘΠΟΠΙΘΠΟΠ οἱ πιαη'ς Γα]ἰρίους ἴπουρῃϊ -- 
αρατῖ Τοπ ἴπε γθασῖίοη ἴΠαϊ 6ν6ιγ ο[ΠείαΙ Γδρίοη, Ιδννίςῃ, (Πγὶςίίαη, Ι5]απιίς, θἵςο., 5Ποννθα 
ἁραἰηςί Ωἰπῃ {γοπη Τἶπιθ ἴο Τπι6- απα ἴῃε γαἰὶρίοιις ρ6|ἱ6[ οἳ Πι8ηΥ ρθ6ορΙθ, νυΠίεῃ ο[ί6εη αἰα ποῖ «θε 
ἴπε αἰγδοῖ μπίοη οἱ ΠἹᾶη ΝνΙῖΠ ἴπα αἰνίηπς απά ορροςαά ἴμπς ἰαοῖίος απά πιεϊηοας οἳ ἴπα πηγςῖϊςς, 
ορροςίπρ ἴο ἵπαπῃ ἴῃμς ΡΙίπά Ρ6ἱἱ6Ε (η ἴπ6 αοοϊγίηες οἱ οΠ]εἰα| νιοΓςΠἰρ. 


Ο. μυστικισµός είχε να αντιμετωπίσει στην ιστορική του πορεία, ως Φαινόμενο της 
θρησκευτικής σκέψης του ανθρώπου, εκτός της αντίδρασης που εκδήλωσε κατά καιρούς 
εναντίον του η κάθε επίσημη θρησκεία, ιουδαϊκή, χριστιανική, ισλαμική, κ.ά. και τη 
θρησκευτική πίστη των πολλών ανθρώπων, η οποία συχνά δεν επιδίωκε την άµεση ένωση του 
ανθρώπου µε το θείο και αντιστρατευόταν τις τακτικές και τις μεθόδους των μυστικιστώὠν, 
αντιτάσσοντας σε αυτές την τυφλή πίστη στα δόγµατα της επίσηµης λατρείας. 


Έκσταση και ενόραση 

Πολλές φορές ο μυστικισµός υποχώρησε, κρυμμένος στα βάθη της ανθρώπινης ψυχής, για να 
επανεµφανιστεί πιο δυνατός όταν οι περιστάσεις τον καλούσαν. Μια τέτοια έντονη 
επανεμφάνιση του μυστικισμού ζούμε σήµερα όπου πολλά ανήσυχα πνεύματα απορρίπτουν το 
σχετικό και ζητούν το απόλυτο. Τώρα ο όρος «Μυστικισµός» προέρχεται από το ρήμα µυέω- 
μυώ που σηµαίνει καθοδηγὠ κάποιον, του διδάσκω κάτι. Πολλές φορές μάλιστα οι μυούμενοι 
οδηγούνταν από τους μύστες στην αποκάλυψη έχοντας δεµένα τα µάτια τους. προκειµένου να 
µη δουν κατά την διάρκεια της µύησης ό,τι δεν έπρεπε. Από την φύση της λοιπόν η ίδια η λέξη 
έχει κάποια σχέση µετο μυστήριο. Από την εμφάνιση του μυστικισμού ὡς «οδού θεογνωσίας», 
είτε µέσω της «έκστασης» είτε µέσω της «ενόρασης», έγιναν πολλές προσπάθειες τόσο για να 
εξιχνιαστεί η Φύση του ως Φαινομένου όσο και για να ανακαλυφθεί το τι ὠθεί την ανθρώπινη 
Ψυχή προς αυτόν. Έτσι µετά από πολύ έρευνα «έκσταση» ονομάστηκε η απομάκρυνση από την 
κανονική κατάσταση του ανθρώπου, η απότοµη αλλαγή στη σκέψη ή τη διάθεσή του. Η λέξη 
σηµαίνει επίσης κατάσταση δέους ή κατάπληξης, όπως όταν ο Ιησούς μιλούσε µετους µαθητές 
Του και οι θεατές εξίσταντο, «έμεναν ἐκθαμβοι)». (κατά Λουκάν, β᾽ 47). Μπορεί επίσης να 
σηµαίνει υστερία ή παραφροσύνη, όπως στον Αριστοτέλη και στους ιατρικούς συγγραφείς. 
(Αριστοτέλης, Ηδικά Νικομάχεια, 1149 Ρ 35, εξέστηκε της φύσεως ὥσπερ οι µαινόµενοι, 
Ιπποκράτης, Προρρητικόν, 2,9, αι... μελαγχολικαί αύται εκστάσεις οι λυσιτελείς ...κ.λπ.) Επίσης. 
µπορεί να σηµαίνει κατοχή του ανθρώπου είτε απὀ θεϊκό πνεύμα (όπως στην περίπτωση των 
προφητών της Π. Διαθήκης) ή άλλο (όπως η έκσταση την οποία αποδίδει ο Ωριγένης στην 
Πυθία). (Ωριγένης, Κατά Κέλσου, 7.3.) Σε αυτήν την περίπτωση όμως δεν πρόκειται περί 
έκστασης που έχει σχέση µετη μυστική ένωση αλλά περί προσωρινής κατοχής, της γνωστής και 
ως «πνευματικής καταληψίας». Το υπερκόσμιο πνεύμα εισέρχεται στον άνθρωπο χωρίς να 
υψώνεται ο άνθρωπος πάνω απὀ το σώμα του είτε µε δικές του ενέργειες είτε µε ενέργειες 
κάποιου άλλου. 

Αυτό Φυσικά δεν έχει σχέση µε τη χριστιανική «μυστική έκσταση», η οποία είναι περισσότερο 
«ενόραση», άπλωµα και παράδοση του εαυτού, έφεση προςτην επαφή και ταυτόχρονα γαλήνη 
και πνευματική προσπάθεια προσαρμογής. Η ανθρώπινη Ψυχή δεν εκµηδενίζεται αλλά 
ταυτίζεται µε την θεϊκή της Φύση. Όμως και σε αυτή την περίπτωση υπάρχουν σαφείς 
ομοιότητες µε τις αποκαλούμενες παγανιστικές εµπειρίες. Η διαφορά και πάλι είναι ότι ο 
παγανιστής που επιδιώκει την ταύτιση, το κάνει για να αποκτήσει προσωπική δύναμη και 
µαγικοποιεί κάποιες λέξεις τις οποίες πιστεύει ικανές να προκαλέσουν την ένωση, κάτι που δεν 
απαντάται εν γένει στο Χριστιανισμό. Η μυστική ένωση είναι εμπειρία μικρής διάρκειας η 
οποία κατά κανόνα συμβαίνει µόνο ύστερα απὀ µεγάλα χρονικά διαστήματα και πολύ κόπο. Η 
υΠίο Πηγςίΐσα, η οποία αναγνωρίστηκε απὀ την εκκλησία είναι µια στιγμιαία Φώτιση που 
χορηγείται µόνο ευκαιριακά και ίσως µόνο για µία φορά κατά τη διάρκεια της ανθρώπινης 
ζωής. Οποιαδήποτε ενέργεια και εάν ελευθερώθηκε οποιαδήποτε ασφάλεια και εάν δόθηκε, το 
ανθρώπινο ὀν που τη βίωσε δεν απέβαλε απὀ τότε την ανθρώπινη κατάσταση του. Παρέμεινε 
κοινός θνητός που όφειλε να ολοκληρώσει την ζωή του στη γη. Σε αντιδιαστολή µε αυτή την 
εμπειρία υπάρχει και η εμπειρία του αποκαλούμενου «αιρετικού μυστικού» ο οποίος 
αισθανόταν πως είχε πλήρως μεταμορφωθεί. Δεν είχε απλώς ενωθεί µετο Θεό, είχε ταυτιστεί 
µετον Θεό και θα παρέμενε ταυτισµένος για πάντα. 


Εκτός απὀ την έκσταση και την ενόραση, που είναι τρόποι μυστικής ένωσης µε το θεϊκό, 
υπάρχουν επίσης και δύο τύποι µυστικιστικής εμπειρίας. Η «εξωστρεφής» εμπειρία που 
στρέφεται προς τα έξω, µέσω των αισθήσεων και η «ενδοστρεφής» που στρέφεται προς τα 
έσω, µέσα στο νου. Και οι δύο κορυφώνονται στην αίσθηση ύστατης ενότητας µε ό,τι εκείνος 
που την αισθάνεται θεωρεί δική του ένωση ἡ ακόµα ταυτότητα. Όμως, ο εξωστρεφής μυστικός. 
χρησιμοποιώντας τις Φυσικές αισθήσεις του, αντιλαμβάνεται την πολλαπλότητα των 
εξωτερικών υλικών αντικειμένων να μετασχηματίζεται µυστικά, µε αποτέλεσµα το Ένα, ή η 
Ενότητα, να ακτινοβολεί µέσω αυτών. Ο ενδοστρεφής μυστικός, αντίθετα, αναζητά, 
αποκλείοντας σκόπιµα τις αισθήσεις να καταδυθεί στα βάθη του δικού του εγὠ. 
Χαρακτηριστική είναι η περίπτωση του Πλωτίνου, για τον οποίον η διαδροµή της ψυχής είναι 
το ταξίδι της ανακάλυψης του εαυτού: «Θα Φθάσει η ψυχή ὀχι σε κάτι άλλο αλλά στον εαυτό 
της .....τα πάντα βρίσκονται µέσα µας» (Πλωτίνος ΝΜΙ, ἰχ, 11,38, ΙΙ, νι, 6.40.) Ο ίδιος ο Πλωτίνος, 
ο τέλειος τύπος του ενδοστρεφούς μυστικού, µόνο τέσσερις Φορές στη ζωή του «ανυψώθηκε 
στον πρωταρχικό και υπέρτατο Θεό µέσω του διαλογισμού και των μεθόδων που ο Πλάτων 
υποδεικνύει στο Συµπόσιον. (Πορφύριος, Βίος Πλωτίνου, 23.7.) 


Ο Πλωτίνος περιγράφει αυτές τις περιπτώσεις λέγοντας ότι: «ξύπνησα έξω από το σώμα και 
µέσα στον εαυτό µου, κατέληξα να είµαι εξωτερικός για όλα τα άλλα πράγματα και να 
περιέχοµαι µέσα στον εαυτό µου, όταν είδα µια υπέροχη ομορφιά και ήµουν πεπεισμένος, όσο 
ποτέ, ότι ανήκα στην ύψιστη τάξη, όταν απήλαυσα ενεργητικά την ευγενέστερη µορφή ζωής, 
όταν έγινα ένα µε το Θείο και ισορρόπησα µέσα στο Θείο». (Πλωτίνος, ΙΝ, νι, 1.1.) Η 
προσέγγιση του Θείου κατά τον Πλωτίνο είναι αυστηρά νοητική και όχι σωματική όπως σε 
ορισμένες ανατολικές θρησκείες, ή µυσταγωγική όπως σε ορισμένους χριστιανούς μυστικούς. 
Δεν επιβάλλει ούτε ασκήσεις αναπνοής, ούτε οµφαλοσκοπία, ούτε υπνωτικές επαναλήψεις 
ιερών συλλαβών και καμία τελετουργία δεν απαιτείται για να προκαλέσει την εμπειρία. Για τον 
Πλωτίνο αυτή η εμπειρία είναι Φυσικό γεγονός και όχι υπερφυσική χάρη, όπως στην 
χριστιανική και μουσουλμανική θεωρία. Επίσης είναι µη αμοιβαία, µονόπλευρη, µόνο από την 
Ψυχή που αισθάνεται έρωτα προς το Ένα, το οποίο όµως δεν µπορεί να αισθανθεί επιθυμία, 
µια και η επιθυμία είναι σηµείο ατέλειας. 

Παρόλες λοιπόν τις προσπάθειες ερμηνείας του μυστικισμού υπάρχουν ακόµα και σήµερα 
μυστικιστικές εµπειρίες των οποίων ο θρησκευτικός χαρακτήρας είναι µεν αποδεκτός, αλλά η 
Φύση τους παραμένει σκοτεινή και ακαθόριστη. Έτσι τελικά δόθηκε ένας κοινά αποδεκτός 
ορισμός, που µπορεί λίγο-πολύ να καλύψει το ευρύτατο πεδίο του μυστικισμού και ο οποίος 
είναι ο εξής: μυστικισμός είναι η πίστη στη δυνατότητα µιας προσωπικής και άµεσης ένωσης 
του ανθρώπινου πνεύματος µε τη θεμελιώδη αρχή της ύπαρξης, ένωση η οποία αποτελεί 
ταυτόχρονα τρόπο ύπαρξης και τρόπο γνώσης διαφορετικό και ανώτερο απὀ την κανονική 
ύπαρξη και γνώση. 


Η εμφάνιση του μυστικισμού ως ατομικής εσωτερικής αναζήτησης του θείου προκάλεσε από 
την αρχή ακόµα αντιδράσεις όχι µόνο απὀ µέρους των κατά καιρούς επίσημων ιερατείων αλλά 
και απὀ µέρους της πλειοψηφίας των πιστών της κάθε θρησκείας στα πλαίσια της οποίας 
εμφανίζονταν ενίοτε οι μυστικιστικές τάσεις. Οι αντιδράσεις προέρχονταν από το γεγονός ότι οι 
µυστικιστές ήταν, ή τουλάχιστον εμφανίζονταν, ὡς οι «μύστες», οι μυημµένοι δηλαδή σε 
κάποιες ανώτερες πνευματικές αλήθειες οι οποίες ήταν απρόσιτες στον πολύ λαό. Αυτός ο 
«πνευματικός ελιτισµός» που συχνά διέκρινε τους μυστικισμούς έγινε η αιτία να ενταθούν οι 
σχέσεις μεταξύ του ενίοτε μυστικισμού και της «κοινής θρησκευτικότητας», της πίστης των 
πολλών ανθρώπων δηλαδή. Το κύριο «όπλο» του μυστικισμού σε αυτή την διαπάλη ήταν ότι 
εκείνος, σε αντίθεση µε την κοινή θρησκευτικότητα, πρόσφερε µια άµεση µέθεξη του θεϊκού 
µέσω της μυστικής ένωσης. 


Εδώ ωστόσο πρέπει να σημειώσουμε ότι απὀ την άλλη µεριά ο μυστικισµός ακόµα και όταν 
διατείνεται ότι θα απαλλάξει τον άνθρωπο απὀ την µοίρα του, βρίσκεται στην πραγματικότητα 
και ο ίδιος υποκείµενος σε αυτήν την μοίρα. Η μυστική θρησκευτικότητα φέρει, όπως και κάθε 
άλλο δημιούργημα του ανθρώπινου πνεύματος, τη µορφή των ἴδιων στιλιστικὠν και 
υφολογικών κατηγοριών, επειδή σχετίζεται απόλυτα µε την ανθρώπινη ιστορία. 


Θρησκευτική πίστη 

Πέρα από τις, χωρίς αμφιβολία, ακραίες μυστικιστικές εκδοχές της πίστης, τον μυστικισμό 
δηλαδή, υπάρχει και µια ακόµα θρησκευτικότητα πολύ πιο συχνή, µε µια πιο συνηθισμένη 
µορφή, η οποία κάποιες Φορές µπορεί να είναι το ίδιο Φλέγουσα, διακαής ἡή και βαθιά όπως 
και ο µυστικισµός, η οποία όµως αποφεύγει τις ελπίδες της ένωσης της ψυχής µε τον Θεό, 
θεωρώντας τες αδύνατες, ή ακόµα και ιεροσυλία. Αυτή η θρησκευτικότητα παίρνει την µορφή 
της απλής «πίστης», και είναι ένα είδος πολυσύνθετο και περίπλοκο, στο οποίο ποικίλουν οι 
βαθμοί της έντασης. Η πίστη σαν Ψυχική κατάσταση και σαν πνευματική πράξη ενέχει 
περισσότερο µια σχέση μεταξύ ανθρώπου και Θεού, σαν υπάρξεις που παραμένουν παντοτινά 
εξωτερικές η µία προς την άλλη. Η θρησκευτικότητα την οποία συναντούμε σε κάθε βήμα 
στους όµοιους µας, είναι αυτού του τύπου της πίστης. Η «πίστη» δεν σηµαίνει όµως µια 
θρησκευτικότητα απαραίτητα μετριοπαθή. Είναι αλήθεια ότι οι μειωμένες θρησκευτικές 
απαιτήσεις των καθημερινών ανθρώπων βρίσκουν µια ικανοποίηση κυρίως στα πλαίσια της 
πίστης, τον καιρό που ο μυστικισµός ζητά, προφανώς, µια εξαιρετική θρησκευτική ικανότητα. 
Αλλά και η θρησκευτικότητα του τύπου της απλής πίστης µπορεί να έχει ακραίες τάσεις. Για να 
σκιαγραφήσουµε την δύναμη μέχρι την οποία φθάνει συχνά η πίστη χρησιμοποιούμε ὧως 
παράδειγµα τον πρώὠτο βιβλικό πατριάρχη τον Αβραάμ, ο οποίος όταν του ζητήθηκε δεν 
δίστασε να προσπαθήσει να θυσιάσει τον ίδιο του τον γιο τον Ισαάκ. Η πίστη του Αβραάμ δεν 
είναι καθόλου η επιδίωξη του ανθρώπου να ενωθεί µε τον Θεό, αλλά ψυχική κατάσταση και 

πνευματική πράξη, πνευματικό γεγονός, χάρη στο οποίο ο άνθρωπος υπακούει, µε πάθος και 
ίσως µε πὀνο και µετριγµό των οδόντων, αλλά γεμάτος απὀ πίστη, στην θέληση του Θεού. 


Εάν οι μυστικιστικές επιδιώξεις μπορούν να γεννήσουν τόσες πολλές διαφορετικές 
παραλλαγές, είναι φυσικό ότι και η κοινή πίστη µπορεί να πάρει ένα µεγάλο φάσμα μορφών. 
Δεν είναι πολύ κοπιαστικό να αποδείξουμε ότι και οἱ µορφές της κοινής θρησκευτικής πίστης 
διαμορφώνονται από την απέραντη διαφορετικότητα των πνευματικών στυλ. Η περίπτωση του 
παρσισμού του Ζαρατούστρα, για παράδειγµα, στην οποία η θρησκευτικότητα δεν εκδηλώνει 
μυστικιστικές τάσεις και έχει µια εμφανή ροπή κοινής θρησκευτικής πίστης, δείχνει σε ποιο 
μέτρο αυτή η πίστη δέχεται τις βαθιές αποτυπώσεις του περσικού πνεύματος. Ο απέραντος 
ορίζοντας, η αισιοδοξία, ο εκδραμµατισµός, η μνημειώδης απλότητα, είναι όλοι εκείνοι οι 
παράγοντες του σκελετού της περσικής θρησκευτικότητας. Το γεγονός αυτό ὠστόσο, της 
σύνδεσης της διδασκαλίας του µε την περσική πολιτισμική ατμόσφαιρα της εποχής εκείνης, δεν 
εμπόδισε τον Ζαρατούστρα να θεωρήσει την γνώστη διδασκαλία του ως άµεση αποκάλυψη 
απότον θεό του τον Ορµάζδ. (Αχούρα Μάζδα). 


Υπάρχουν πολλές θρησκείες θεμελιωμένες στην πίστη ότι η βασική διδασκαλία τους είναι 
αποκαλυµµένη από τον Θεό. Αλλά αυτό δεν σηµαίνει κατά συνέπεια ότι η αυθεντία αυτών των 
δογμάτων, ως θεϊκών αποκαλύψεων, εµποδίζειτους ανθρώπους να τα εκφράσουν µέσα απότο 
στυλ και το ύφος κάθε εποχής. Μια υφολογική ανάλυση µπορεί να αποδείξει ακριβώς την 
σύνδεση της θεϊκής αποκάλυψης µετις εκάστοτε ιστορικές συνθήκες και απαιτήσεις εκ µέρους 
των ανθρώπων. Οι αναλύσεις αυτού του είδους συμπίπτουν όλες προς την ίδια κατάληξη: µια 
θεϊκή αποκάλυψη είτε θεωρηθεί γνήσια εν γένει, είτε όχι, προσαρμόζεται τόσο πολύ στις 
ανθρώπινες συνθήκες της εποχής κατά την οποία εµφανίζεται, ώστε γίνεται τόσο πολύμορφη 
όπως και τα δηµιουργήµατα και οι διδασκαλίες που είναι αποκλειστικά ανθρώπινης 
προέλευσης. Οι πιο ισχυροί σχηματισμοί της πίστης εμφανίσθηκαν στα πλαίσια του 
παρσισμού, του Ιουδαϊσμού, του Ισλάμ, του Χριστιανισμού και ούτω καθ’ εξής. Θα δούµε 
παρακάτω ότι και η εκάστοτε θρησκευτική πίστη όπως και ο μυστικισµός εξάλλου σχετίζονται 
στιλιστικά µετις εκάστοτε ιστορικές συνθήκες. 


Προφήτες στην Π. Διαθήκη 

Για να εξηγήσουμε ακριβώς τι εννοούμε ας στρέψουµε το βλέμμα µας στη θρησκευτική 
ατμόσφαιρα της Παλαιάς Διαθήκης. Οι βιβλικές απόψεις περί της δημιουργίας του κόσμου, 
περί του πνεύματος του Θεού το οποίο πλέει πάνω απὀ τα ύδατα, περί της δημιουργίας του 
παντός µέσα απὀ µια σειρά θαυματουργών πράξεων, περί της δημιουργίας του ανθρώπου, 
περί του παραδείσου, περί της πτώσεως στην αμαρτία και της απομάκρυνσης των πρώτων 
ανθρώπων απὀτον παράδεισο, περί της αύξησης του ανθρώπινου είδους και της καταστροφής 
του απὀ τον κατακλυσμό, -- όλα αυτά τα μοτίβα, και πολλά άλλα, πρέπει να έρθουν στην μνήμη 
µας για να προξενήσουν µια βαθιά ηχὠ στους υπόγειους θόλους της ψυχής µας και να 
μπορέσουμε να κατανοήσουμε το κλίµατης εποχής κατά την οποία γράφτηκαν. 


Οι Εβραίοι οι οποίοι έγραψαν τα βιβλία της Παλαιάς Διαθήκης, διατηρώντας και 
καλλιεργώντας τις Γραφές, έσωσαν απὀ τους πανάρχαιους µεσοποτάµιους πολιτισμούς ένα 
πλήθος απὀ αρχαία μυθολογικά µοτίβα, τα οποία μετέδωσαν στους ευρωπαϊκούς λαούς οι 
οποίοι και παρήγαγαν εν µέρει απὀ αυτά τους πολιτισμούς τους. Στην προϊστορική Φάση, 
χαμένοι στην κοινή ατμόσφαιρα που δημιουργήθηκε στην Μικρά Ασία µε την εξάπλωση των 
αρχαϊκών σουµεροακαδικών και βαβυλωνιακών πολιτισμών, οι Εβραίοι ήταν ένα πολυθεϊστικό 
γένος. Ακόμα και µόνο απὀ τα αινιγµατικά, απὀ την πρώτη ματιά, υπονοούμενα, των πρὠτων 

εντολών, γραμµένων από τον Μωυσή στις Πλάκεςτου Νόμου, προλέγεται ο αγώναςτον οποίον 
ο πρώτος και ο μεγαλύτερος προφήτης των Εβραίων, ήταν υποχρεωμένος να δώσει για την 
εδραίωση του Μονοθεϊσμού. «Εγώ είµαι ο Κύριος ο Θεός σου, δεν υπάρχουν άλλοι θεοί εκτός 
Εμού». Για την πνευματική του δραστηριότητα ο Μωυσής βρήκε χωρίς αμφιβολία το έδαφος 
προετοιμασμένο απὀ µια πατριαρχική παράδοση. Γιατί σύµφωνα µε την παράδοση, πολύ προ 
του Μωυσή, τἐθηκαν τα θεμέλια αυτής της ιδιαίερης εβραϊκής συμφωνίας, 
«συμβολαιογραφικής» φύσεως, μεταξύ του Ιεχωβά και του εκλεκτού Του λαού, του Ισραήλ. Ας 
αποδώσουµε στην διαθηκική θρησκεία το νόημα, το οποίο αυτή πραγματικά είχε. 


Η µωσαϊκή θρησκεία, αντιληπτή ως υπόσχεση μεταξύ του Ισραήλ και του Ιεχωβά δεν ήταν από 
την αρχή ένας μονοθεϊσμός όπως είναι σήµερα. Η ουσία της διαγράφεται ακόµα σε ένα 
πολυθεϊστικό Φόντο. Το φαινόμενο οδηγεί ακόµα μακρύτερα σε έναν ενοθεϊσμµὀ. Ξέρουμε ότι 
στην προσευχή του ο βεδικός άνθρωπος απευθύνεται σε έναν θεό, επιλεγμένο απὀ την µεγάλη 
πληθώρα των ινδικὠν θεών σαν να υπήρχε µόνο αυτός ο μοναδικός θεός, και συσσωρεύει 
επάνω στον προτιμούμενο θεό όλες τις αρετές, τις ιδιότητες Και τα κατορθώματα των άλλων 
θεών. Στους παλαιούς Εβραίους διαπιστώνουμε ορισμένες ομοιότητες µε αυτήν την 
κατάσταση. Ο Ιεχωβά θεωρείται απὀ την γενιά του Ισραήλ ως ο μοναδικός Θεός, σαν να 
υπήρχαν και άλλοι θεοί. Ποιοι ήταν οι άλλοι θεοί; Σε πρώτη γραµµή ήταν οι θεοί των άλλων 
λαών. Ο Ιεχωβά Φαίνεται κυριευµένος απὀ την επιθυμία να επιβληθεί Αυτός µόνος ὡως 
μοναδικός Θεός, και για αυτό επέλεξε έναν λαό, τον Ισραήλ. Ο Ισραήλ επέτυχε την εγγύηση και 
την υπόσχεση µιας κατάστασης χωρίς όμοιο της στον κόσµο µέσω της υπόσχεσης υποταγής και 
πίστης ενώπιον του Ιεχωβά. Είναι σαν ο Ιεχωβά προκειµένου να γίνει ο μοναδικός Θεός, να είχε 
ανάγκη απὀ την αποκλειστική πίστη ενός λαού, του Ισραήλ. Και η υπόσχεση μεταξύ του Ισραήλ 
και του Ιεχωβά έγινε εν είδη συμβολαίου στην βάση της αρχής: «σου δίνω για να µου δώσεις». 


Ο εβραϊκός μονοθεϊσμός, στην αρχή σχηµατισµένος σε ένα πολυθεϊστικό Φόντο, ραφινάρεται 
αργότερα, αναβαθμιζόµενος στη δική του γραµµή. Δανείστηκε µια φιγούρα που διατηρήθηκε 
αναλλοίωτη χάρη στις τρομερές κάποιες Φορές και τρικυµιώδεις πάντοτε, κηρυγµατικές 
δραστηριότητες των προφητών. Οι προφήτες µέσα απὀ την εκστατική εμπειρία τους είναι οι 
εκπρόσωποι του μυστικισμού στην Παλαιά Διαθήκη. Η ψυχή των προφητών είναι το καµίνι του 
καθαρισμού και της ατσάλωσης της ιδέας της θεότητας. Μέσα απὀ τη δραστηριότητα των 
προφητών βρήκε την ἐκφραση της µια σπάνια πορεία πνευµατοποίησης, εξαλείφοντας από τη 
μυθολογία τον ανθρωπομορφισμµό και ξεριζώνοντας ολοκληρωτικά τον ζωομορφισμό. Αυτοί οι 
ίδιοι οἱ προφήτες, θεωρούνταν ένα είδος οργάνου του Θεού, ο οποίος θέλησε δυναμικά να 
αποκαλυφθεί, εκ διαλειµµάτων, στον εκλεκτό του λαό. Είναι θαρραλέοι υπερασπιστές της 
ἱεράς Υπόσχεσης, που δόθηκε μεταξύ Ισραήλ και Ιεχωβά. Όταν ο λαός ξεχνά, και αυτόν 
συνέβαινε αρκετά συχνά, την δέσμευση την οποία είχε δώσει, πέφτοντας στην δίνη των 
ανομιών, ο Ιεχωβά τον προειδοποιούσε µε κάποιον προφήτη, τον ταρακουνούσε να θυμηθεί 
την διαθήκη, µε τρομερούς λόγους που απειλούσαν το αίμα και το σπέρµα του Ισραήλ στους 
αιώνες των αιώνων. 


Η διαμάχη των προφητών µε τα αμαρτήματα του εκλεκτού λαού, περιέχει αφάνταστο πάθος, 
είναι πρωτόγονη και ὁραμµατική. Οι προφήτες όµως είναι πριν απὀ κάθε άλλη πλευρά της 
δραστηριότητας τους προφήτες, και αυτή τους η ιδιότητα τονίζεται απὀ την έξαρση µε την 
οποία ανήγγειλαν το σχέδιο µε το οποίο ο Θεός θα οδηγήσει τον λαό του για να νικήσει τον 
κόσμο. Από αυτήν την πλευρά της προφητικής δραστηριότητας παίρνει ύπαρξη ο µεσσιανικός 
μύθος, ο μύθος εκείνος µε την ὀψη στραμμένη στο µέλλον, ενός Μεσσία, ενός απεσταλμένου 
και λειτουργού του Θεού, ο οποίος απὀ στιγµή σε στιγµή θα έρθει. Ο µεσσιανικός μύθος 

αναφέρεται εξ’ ίσου στο ιστορικό πεπρωμένο του εκλεκτού λαού, όσο και σε ένα εσχατολογικό 
μέλλον -- περί του τέλους του κόσμου. Βρίσκουμε ιδιαίτερα συχνούς υπαινιγμούς, συστάσεις 
και µεσσιανικές εξαγγελίες, στους στίχους του προφητάνακτος ψΨαλμωδού Δαυίδ και στις 
αποκαλύψεις του προφήτου Ησαΐα. -- Για τους θαυμαστές των παραλληλισμών και των 
συγκρίσεων αναφέρουμε ότι στις αρχαϊκές µεσοποτάμιες λατρείες ο μύθος του σωτήρα ήταν 
πολύ διαδεδομένος και καλλιεργηµένος µε ιδιαίτερο ζήλο. Αξιοσημείωτο είναι ὠστόσο ότι στην 
βαβυλωνιακό πολιτισμό ο μύθος του σωτήρα είχε στενή σχέση µε την κυκλική και αστρολογική 
αντίληψη περί της πορείας των κοσμικών και ιστορικών γεγονότων. Στο τέλος κάθε ενός 
μεγάλου «κοσμικού έτους» ο κόσμος καταστρέφεται, και µια ανανεωτική θεότητα 
αναλαμβάνει την τύχη των ανθρώπινων πεπρωµένων και σώζει την ανθρώπινη ύπαρξη, 
κτίζοντας έναν νἐο κόσµο από τα απομεινάρια του παλιού. 


Ένας παρόμοιος σωτήρας, απὀ τον οποίο ξεκίνησε µια παγκόσμια αναγέννηση, ήταν για 
παράδειγµα ο θεός Μαρδούχ, του οποίου η λατρεία ήταν αυταρχική και είχε το κέντρο της 
στην εκπληκτική πόλη της Βαβυλώνας. Το µεσσιανικό μοτίβο έχει στην βαβυλωνιακή θρησκεία 
έναν απροκάλυπτα αστρικό χαρακτήρα, κυκλικό-κοσµολογικό, μυθολογικό-θεϊκό, εκτεταµένο- 
γιγαντιαίο, υπερανθρώπινο. Στην βαβυλωνιακή αντίληψη ο κόσμος παίρνει ύπαρξη, διαρκεί για 
ένα διάστηµα, ξεπέφτει, καταρρέει, και τότε ένας θεός, ένας από τους πολλούς, μετατρέπεται 
σε σωτήρα του κόσμου, κυοφορεί µια νέα τάξη απὀ τα απομεινάρια του γκρεµισµένου. Και το 
παιχνίδι αρχίζει απὀ την αρχή σύµφωνα µε ένα γιγάντιο ημερολόγιο, χωρισμένο σε συµπαντικά 
έτη. Ο μύθος είναι μνημειώδης χωρίς όμοιο και έχει µια εμφάνιση αστρολογική-χρονομετρική. 
-Το µεσσιανικό μοτίβο εµφανίζεται στους Εβραίους πολύ πιο εξανθρωπισμένο, συνδεδεμένο 
πρώτα απὀ όλα µε την ιστορία του ανθρώπου ή µε την ιστορία κάποιων φυλών. Το µεσσιανικό 
μοτίβο δεν έχει στους Εβραίους χαρακτήρα κυκλικό, κοσµολογικό και αστρολογικό. Το 
πεπρωμένο του εκλεκτού λαού είναι αυτό που ενδιαφέρει απὀ την αρχή έως το τέλος. Ο 
Μεσσίας θα έρθει για την σωτηρία του εκλεκτού λαού και για την εγκαθίδρυση µιας οριστικής 
κατάστασης. Το µεσσιανικό μοτίβο εµφανίζεται λοιπόν στους Εβραίους προσαρμοσμένο µε 
τελειότητα στο πνευματικό και μονοθεϊστικό είδος της θρησκείας: ο Θεός είναι Ένας, ο 
Μεσσίας παρομοίως, και στο τέλος του κόσμου θα θριαμβεύσουν µια για πάντα. 


Ο μοναδικός θρίαμβος του Μεσσία δεν θα ακολουθηθεί απὀ µια νέα παρακμή ή µια νέα 
πτώση, όπως στην βαβυλωνιακή κυκλική αντίληψη, όπου τα κοσμικά έτη, µε τους κόσµους και 
τους σωτήρες τους, αλληλοδιαδέχονται το ένα το άλλο µε κανονικότητα και ακρίβεια 
χρονοµετρική των αστρικών κινήσεων και των ζωδιακών μετακινήσεων. Ο µεσσιανικός μύθος 
στους Εβραίους, εξανθρωπισµένος καθώς είναι, ιστορικοποιηµένος, μοναδικός, συνδεδεμένος 
µε το πεπρωμένο του ανθρώπου και κυρίως µε εκείνο του εκλεκτού λαού, προὐποθέτει σαν 
υπόβαθρο µια θρησκεία διαθηκικής Φύσης. Σίγουρα ο µεσσιανικός μύθος, απαγγέλλεται από 
µέρους των προφητών µε προφορική αφθονία, αλλά µόνο µέσα απὀ απερίγραπτα οράματα και 
υπαινιγμούς δύσκολους στην ψΨηλάφηση. Μέσα από τα μηνύματα τους απόκτησε µια 
παράξενη διαµόρφωση, κατά την διάρκεια της οποίας συμπεριέλαβε πολλά διφορούμενα. Έτσι 
οι πιο διαφορετικές ελπίδες αναζήτησαν µια δικλείδα στον μύθο, του οποίου κύριος 
συνεργάτης έγινε ο καιρός µε τις καταστροφές του. Το μοτίβο του κοσμικού σωτήρα στον 
βαβυλωνιακό πολιτισμό είναι, είπαμε, υπερανθρώπινο. Για τους Βαβυλωνίους οι σωτήρες είναι 
θεοί, και δεν γνωρίζουν παρά µόνο τους δρόµους του θριάµβου. Ο ψΨαλμωδός Δαβίδ και ο 
προφήτης Ησαΐας αναγγέλλουν όµως την μελλοντική έλευση ενός Μεσσία, ο οποίος θα 
υποστεί πόνους και ταπεινώσεις. 

Το µεσσιανικὀ μοτίβο είναι εδώ βαθιά εξανθρωπισμένο, και τελικά προορισμένο για µια 
αιώνια εξέλιξη. Η ατμόσφαιρα της µεσσιανικής αναμονής ολοένα Και δυνάµωνε ώστε την 
εποχή της γέννησης του Θεανθρώπου, του Ιησού απὀ την Ναζαρέτ, έπρεπε να είχε λάβει 
κάποιες διαστάσεις πνευματικού πυρετού. Κατειληµµένος απὀ το συναίσθηµα της άµεσης 
έλευσης των γεγονότων ο άγιος Ιωάννης ο Βαπτιστής ανάγγειλε την άµεση εμφάνιση του 
Μεσσία, εκείνου ο οποίος «δεν θα βαπτίζει µόνον εν ύδατι αλλά και πνεύματι αγίω». Σε εκείνες 
τις πέριξ του Ιορδάνη ποταμού περιοχές και τις δυτικά της Νεκράς θαλάσσης, πρέπει να 
υπήρχαν πολλοί οικισμοί, χωριουδάκια µε εστίες στις οποίες έκαιγε η Φλόγα της αναμονής. 
Ένας μύθος, ζεσταµένος απὀ την Φλόγα που μεγάλωνε στις ψυχές για πολλούς αιώνες έπρεπε 
κάποια στιγµή να λάβει υπόσταση. Σε αυτήν την ατμόσφαιρα της έξαρσης και της λαχτάρας της 
αναμονής συνέβη κατόπιν ένα ιστορικό γεγονός µιας εντελώς εξαιρετικής σημασίας. 


Ο µεσσιανικός μύθος έλαβε στην πραγματικότητα στην κατοχή του µια ανθρώπινη ύπαρξη και 
πραγματοποιήθηκε µέσω αυτής. - Η ζωή του Ιησού από την Ναζαρέτ, διηγηµένη απὀ τους 
Ευαγγελιστές είναι σίγουρα απὀ πολλές απόψεις µια προσωποποίηση του μύθου. Από αυτό το 
γεγονός πολλοί βιάστηκαν να συμπεράνουν ότι ο Ιησούς δεν υπήρξε ποτέ σαν αληθινή ιστορική 
προσωπικότητα και να θέσουν το ζήτημα μεταξύ ιστορικού και βιβλικού Ιησού που βασάνισε 
την Δύση για αιώνες. Αλλά η ζωή του Ιησού διαπλάθεται μυθικά, επειδή ἠταν ακριβώς η 
πραγματοποίηση ενός μύθου, µιας υπόσχεσης, η οποία Φόρτισε µε τον ηλεκτρισμό όλων των 
αναμονών τον αέρα για τόσους αιώνες. Ο μύθος, δημµιουργηµένος για να πραγµατοποιηθεί, 
έπρεπε να πραγµατοποιηθεί, ευθύς μόλις εμφανίστηκε η ύπαρξη η οποία είχε την 
υπερανθρώπινη δύναμη να τον ολοκληρώσει. Την εποχή εκείνη πρέπει να είχαν υπάρξει και 
πολλοί αποτυχηµένοι «χριστοί», οι οποίοι κυριάρχησαν στις µεσσιανικές προσδοκίες και είπαν: 
«Εγώ ειµί! Εγώ ειµί ο αναγγελθείς!» --για να καταλάβουν την δεύτερη ηµέρα ότι δεν είχαν την 
δύναμη που απαιτούσε ένα τέτοιο πεπρωμένο, και τι οι ίδιοι δεν ήσαν παρά κάποιοι 
αποτυχηµένοι. Με την εμφάνιση λοιπόν του Ιησού Χριστού, αφού εκπληρώνεται στο πρόσωπο 
Του η µεσσιανική προφητεία της Παλαιάς Διαθήκης, ο παλαιοδιαθηκικός προφητισµός 
λαμβάνει τέλος και στον άγιο Ιωάννη τον Πρόδρομο τελειώνει η µακρά αλυσίδα των βιβλικών 
προφητών, µιας και δεν είχαν πλέον λόγω ύπαρξης. Μέχρι τη γέννηση του Χριστού οι βιβλικοί 
προφήτες συντήρησαν την προφητεία αλλά και η προφητεία τους συντήρησε ως θρησκευτικό 
Φαινόμενο και εκστατική μυστική θρησκευτική κατάσταση. Από εδώ και πέρα την θέση τους 
την παίρνει ο χριστιανικός μυστικισµός πλέον. 


Ο χριστιανικός μυστικισµός 

Εδώ πρέπει να γίνει µια διάκριση μεταξύ της θρησκείας του Ιησού, και της θρησκείας για την 
οποία ο Ιησούς ο ίδιος έγινε θρησκευτικό αντικείµενο. Η διάκριση είναι επιτρεπτή και δυνατή, 
αλλά τα όρια μεταξύ αυτών των δύο είναι πολύ αόριστα και ανακριβή. Η θρησκεία του Ιησού 
ήταν περιχαρακωµένη απὀ την ιδέα ενός Θεού ως Πατρός του κόσμου, απὀ την ιδέα µιας 
σχέσης εξαρτηµατικής, θεµελιωµένης στην άµετρη αγάπη μεταξύ ανθρώπου και επουρανίου 
Πατρός, από την ιδέα ότι η επίγεια ζωή μεταμορφώνεται σε µια Βασιλεία του Θεού, µια 
«υπερκόσµια γη», από την ιδέα ότι οι άνθρωποι μεταξύ τους, ακόµα και οι εχθροί είναι 
αδέλφια, απὀ την ιδέα ότι στον κόσµο το θαύμα είναι δυνατόν, αλλά κυρίως ότι πάνω από όλα 
τα θαύματα είναι το θαύμα της αγάπης του πλησίον, που εκδηλώνεται στον άνθρωπο. 


Η θρησκεία για την οποία το πρόσωπο του Χριστού έγινε µε τον έναν ή τον άλλον τρόπο, 
θρησκευτικό αντικείµενο, επικεντρώθηκε στην ἴδια την εμφάνιση του Ιησού. Σε αυτήν την 
διαδικασία συνέβαλλε κατά τρόπο αποδοτικὀ ο απόστολος Παύλος. Ταυτόχρονα µε την 
επικέντρωση στην ιστορική εμφάνιση του Θεανθρώπου Ιησού απὀ την Ναζαρέτ, διακηρύχθηκε 

ένα νέο κέντρο της θρησκευτικής ζωής, ένας κόμβος πνευματικής ακτινοβολίας χωρίς όμοιο 
του στην ιστορία της ανθρωπότητας. Ο θρησκευτικός σεισμός που ξεκίνησε απὀ εδώ 
αντανάκλασθηκε σε ολόκληρο τον κόσµο και εξελίχθηκε μέχρι τις ηµέρες µας σε πολύ 
διαφορετικές εκφάνσεις. Η θρησκευτική ζωή, µέσα απὀ τις παραλλαγές της πίστης, και η 
θρησκευτική ζωή σαν μυστική επιδίωξη, άνθισαν πολλαπλά και σύνθετα µέσω των πιο 
λαμπρώὠν αντιπροσώπων και στον χώρο του χριστιανισμού. Για πολλές φορές οι δύο 
εξεταζόµενοι τρόποι της θρησκευτικής ζωής, η κοινή θρησκευτική πίστη και ο μυστικισµός 
δηλαδή, αλληλοανέχθηκαν ο ένας τον άλλον βαδίζοντας παράλληλα, και κάποιες Φορές 
ἐφτασαν σε µια θαυμαστή αλληλοεπίδραση, όπως στην ψυχή και το πνεύμα του Αποστόλου 
Παύλου. Άλλες φορές εκείνοι οι δύο τρόποι της θρησκευτικής ζωής κυριαρχούμενοι από 
πείσμα, αλληλοπολεμήθηκαν για την κυριαρχία του θρησκευτικού πεδίου. 


Ο χριστιανικός μµυστικισµός, µε την κοινή σηµασία του όρου, άργησε να εμφανισθεί, και 
ξεκίνησε από έναν μυστικισμό όπου η έκσταση είναι στην ουσία προσδεδεµένη και εξαρτημένη 
από την προφητεία. (Εδώ ωστόσο πρέπει να σημειώσουμε έστω παρενθετικά ότι η «έκσταση» 
του προφήτη είναι µια Ψυχολογική κατάσταση αρκετά διαφορετική απὀ την «έκσταση» της 
μυστικής ένωσης.) Στον χριστιανικό μυστικισμό γίνεται βέβαια από την αρχή λόγος για θέωση 
ενώ ο άνθρωπος βρίσκεται ακόµα στο κτιστόὀ του σώμα αλλά κάτω απὀ ισχυρή πλατωνική 
επίδραση. Ο Κλήμης (Στρωµμµατείς 7.11) χρησιμοποιώντας το λεξιλόγιο των παγανιστικών 
μυστηρίων, το οποίο προσαρμόζει στην χριστιανική θρησκευτική εμπειρία, µιλά συχνά για «την 
εποπτείαν Θεού» αλλά δεν ξεκαθαρίζει τι εννοεί µε αυτό. Κάποιες αναφορές κάνει επίσης και ο 
Ωριγένης όταν λέει ότι: «Συχνά µάρτυς µου ο Θεός, αισθάνθηκα τον Νυμφίο να µε πλησιάζει 
και να βρίσκεται µαζί µου, όσο µπορεί να συμβεί αυτό, ύστερα εξαφανιζόταν ξανά και δεν 
μπορούσα να βρω εκείνο που ζητούσα». (Ωριγένης Ηοπῃι. ΙΠ (απί., 1.7.) Ωστόσο ο ίδιος ο 
Ωριγένης άνοιξε τον δρόµο στον άγιο Γρηγόριο Νύσσης τον οποίον επηρέασε έντονα και ο 
οποίος αποκαλείται και ο πρώτος χριστιανός μυστικός. Ο άγιος Γρηγόριος Νύσσης περιγράφει 
την μυστική εμπειρία ὡς ξύπνημα απὀ το σώμα ή ανάβαση σε παρατηρητήριο, ως συνείδηση 
της θείας παρουσίας, απόκτηση της ιδιότητας του θεϊκού φωτός και ταύτιση µε αυτό το οποίο 
αντιλαμβάνεται. (Γρηγόριος Νύσσης, Ρ.ς. 44, 996 Α-Ὀ., 44, 453 Α., 44, 508 Β., 44, 1000 ΑΒ., 44, 
1001 Βς., 46, 93 6., 46, 372 Β6,) 


Παρόλα αυτά για πολλούς θεολόγους ο μυστικισµός παρέμεινε μάλλον µια θρησκευτική 
ανωμαλία. Υπάρχουν θεολόγοι µε βεβαιωμένη πνευματική έφεση, οι οποίοι θεώρησαν τον 
μυστικισμό, την μυστική κατάσταση, ὡς µια κατάσταση πολύ άµορφη και η οποία απαιτεί 
ελάχιστα ελεγχόμενες προὐποθέσεις για να µπορεί να υποκριθεί τον ρόλο του πηδαλίου και 
της ρίζας της θρησκευτικής ζωής. Όμως ο μµυστικισµός, ακόµα, και όταν του αποδίδουµε την 
αληθινή σηµασία της ελπίδας της ψυχής για την ένωση της µε τον Θεό, δεν αποτελεί ένα 
ιδανικό αποδεκτό ὡς τέτοιο απὀ όλους τους θρησκευόµενους ανθρώπους. Κανείς δεν θα 
υποστηρίξει, όσο και αν η διαφορετικότητα της οµολογίας µας θολώνει το βλέμμα, ότι ο 
Λούθηρος, για παράδειγµα, δεν ήταν ένας άνθρωπος βαθιά θρησκευόµενος. Είναι αλήθεια 
ὠστόσο ότι ο Λούθηρος µίλησε άνευ περιστροφώὠν µε περιφρόνηση για τις μυστικές εκστάσεις, 
στις οποίες αμφισβήτησε κάθε σημασία. Ο Λούθηρος, και απὀ αυτήν την άποψη µαζίτου καιο 
Καλβίνος, εννοούν την θρησκευτικότητα υπό την µορφή της «πίστεως», σαν πνευματική πράξη 
Κλεισμένη στον εαυτό της. Ο μυστικισµός συχνά περιφρονήθηκε σαν ένα απλό φαινόμενο 
σχεδόν ανυπόστατο. Ενώ λοιπόν ο μυστικισµός περιέκλειε ένα ανώτατο και αυτονόητο ιδανικό 
για την ινδική σκέψη και θρησκευτικότητα, ή, σε µια ιδιαίτερη παραλλαγή, για τους οπαδούς 
του Λάο-Τσε, στο χριστιανικό κλίµα είχε συχνά πολύ διαφορετική αντιμετώπιση. 

Μυστικισµός και ανεξιθρησκία 

Εάν παραδεχθούµε ως «μυστική», µε την ευρύτερη έννοια, κάθε προσπάθεια να 
κατασκευαστεί µια Ψυχολογική γέφυρα ανάµεσα στον άνθρωπο και τη Θεότητα, τότε 
μπορούμε να πούμε ότι ο μυστικισµός είναι ενδηµικός σε όλη σχεδόν τη θρησκευτική σκέψη. 
Οι «μυστικές περίοδοι» ωστόσο ταυτίζονται κυρίως µε τις περιόδους αναταραχής οι οποίες 
γίνονται αφορμή να γεννηθούν ορισμένες κινήσεις που µπορεί να ονομασθούν 
«μυστικιστικές». Συγκεκριµένες τέτοιες περίοδοι είναι, για παράδειγµα στην αρχαιότητα, ο 6ος 
αιώνας ΠΚΕ (Πυθαγόρας, Ορφισμός), η αµέσως µετά τον πελοποννησιακό πόλεμο περίοδος 
(Πλάτων), ο Ίος ΠΚΕ αιώνας (Ποσειδώνιος και Νεοπυθαγορισμός) και ο 3ος αιώνας (Πλωτίνος, 
Νεοπλατωνισμός). Δεν πρέπει λοιπόν να µας ξενίζει το συμπέρασμα ὁτι «εξαθλίωση και 
μυστικισµός είναι συγγενή γεγονότα». Κάθε φορά που ο κόσμος Φτωχαίνει σε ιδεολογικό 
επίπεδο και γίνεται ανασφαλής σε υλικό, καταστάσεις οι οποίες γεμίζουν µε συναισθήματα 
Φόβου και µίσουςτις ψυχές των ανθρώπων, αντηχούν και πάλι τα λόγια του Αγαμέμνονα στον 
Όμηρο: «ας φύγουμε για την δική µας χώρα», (Ιλιάδα Β’, 140), ερμηνευµένα απὀ κάθε ανήσυχο 
πνεύμα ως πρόσκληση και υπόσχεση άµεσης διαφυγής απὀ την ζοφερή επίγεια 
πραγματικότητα. 


Στην σηµερινή εποχή, την εποχή της ανεξιθρησκίας, εκτός απὀ την απομόνωση και την συνεχώς 
αυξανόμενη υλική και πνευματική ανασφάλεια των µεγαλουπόλεων, που προετοιμάζει το 
έδαφος στις ψυχές των ανθρώπων για «Φυγή από την κοσμική πραγματικότητα», υπάρχει και 
ένας ακόµα λόγος που ευνοεί την ανάπτυξη του μυστικισμού σε βάρος της κοινής 
θρησκευτικής πίστης. Αυτός είναι η ισοπέδωση των διαφόρων πίστεων µέσα απὀ την 
κατάργηση της θρησκευτικής αυθεντίας. Σε µια εποχή όπως η δική µας όπου πίσω από τα αιμῖγ- 
Ίγθς των ευρωπαϊκών αεροδρομίων µπορεί ο καθένας να βρει στριµωγµένα ένα καθολικό 
προσευχητάριο, ένα προτεσταντικὀ παρεκκλήσιο, µια συναγωγή, ένα μικρό τζαμί και ένα 
βουδιστικὀ χώρο λατρείας, -διευθέτηση υποδειγματική και δίκαιη αλλά συνάµα και 
αποκαλυπτική µιας κατάρρευσης της θρησκευτικής αυθεντίας η οποία υπήρξε η βάση της 
κοινής θρησκευτικής πίστης- τα ανήσυχα πνεύματα Φυσικό είναι να στραφούν και πάλι προς 
εκείνο που χάθηκε µέσα απὀ αυτήν την αλληλοσχετικοποιητική συγκατοίκηση των θρησκειών, 
προςτο μυστήριο. 


Παρόλο τον σεβασμό, για παράδειγµα, που έδειξε προς όλα τα θρησκεύµατα η συμπροσευχή 
της Ασίζης, ὠστόσο στέρησε απὀ τον χριστιανισμό την ιερή και απαραβίαστη αρχή του: εκτός 
Εκκλησίας δεν υπάρχει σωτηρία (Εχίγα Εοε[θσίαπι ηι[ία 5αἰ[μς). Ένα απὀ τα αόρατα προπύργια 
της Εκκλησίας µέσα στην συνείδηση του κάθε πιστού, η μεταφυσική αυθεντία, κλονίσθηκε και 
η εκκλησία τείνει να μετατραπεί σε µια ηθική αυθεντία ανάµεσα στις άλλες, γεγονός που 
απογοητεύει τους πιστούς. Υπάρχει επομένως στις ηµέρες µας µια δυσφορία του πιστού που 
είναι πεπεισμένος στην καρδιά του ότι κατέχει την αλήθεια αλλά ταυτόχρονα βρίσκεται 
αναγκασμένος να την υποβιβάσει κοινωνικά στο επίπεδο της άποψης. Έτσι, όπως και άλλοτε, 
είναι υποχρεωμένος να καταφύγει στην ατομική ευλάβεια ή την µητρική ζεστασιά µιας 
θρησκευτικής κοινότητας ή σέκτας όπου θα μοιραστεί µαζί µε άλλους ανθρώπους την ίδια 
αφοσίωση σε έναν Θεό, πλάστη και κύριο του σύμπαντος, που ὠστόσο δεν έχει καν το 
δικαίωµα να βγει απὀ τον περίβολο της συναγωγής, του καθεδρικού ή του τζαμιού. Μπορεί να 
προσεύχεται σε όποιον θέλει αλλά η προσευχή του δεν πρέπει να έχει κοινωνικές συνέπειες. 
Μπορεί να ζει την πίστη του σαν µια απολυτότητα που δεν διαψεύδεται ή δεν αναιρείται, αλλά 
που ὁμως ισοπεδώνεται απὀ την στιγµή που γίνεται αποδεκτή µαζί µετις άλλες. 

Γεννημένη απὀ την φρίκη των θρησκευτικών διώξεων η ανεξιθρησκία δεν είναι τίποτα άλλο 
από την πρακτική έκφραση της απελπισίας. Οι άνθρωποι δεν συνεννοούνται παρά µετριάζουν 
τις πεποιθήσεις τους προκειµένου να µπουν στο κοινό καλούπι της απογοήτευσης. Η θλιβερή 
ειρωνεία αυτής της περιπέτειας είναι ότι προσπαθώντας οι σύγχρονοι καιροί να ψΨυχράνουν το 
Φλογερό ποτάμι της πίστης προκειµένου να το διοχετεύσουν σε ρεύματα λιγότερο ορµητικά, 
απελευθέρωσαν κυρίως την δεισιδαιµονία. Κράτησαν απὀ τις µεγάλες πίστεις ὀχι τον 
δυναμισμό και το ενωτικό πάθος αλλά τα χειρότερα ελαττώματα τους όπως την ευπιστία, την 
απλοϊκότητα, την µανία του εξωλογικού. Και αυτό συνέβη γιατί µπορεί η λογική να κλόνισε την 
πίστη, Κλόνισε όµως ταυτόχρονα και την πίστη στην ίδια την λογική. Ο θρίαµβος της 
ανευλάβειας αντί να αποτελέσει αύξηση της ελευθερίας έγινε η παραµόρφωσή της και το 
βύθισμά της στον παιδισµό και στην άβυσσο φτηνών πολλές φορές μυστικισμών οι οποίοι «με 
τον ἐπαινό τους για την αγνότητα διεγείρουν κρυφά την ασέλγεια», όπως πολύ εὐστοχα είπε 
κάποτε ο Νίτσε. Το ιερό µετά την απόρριψη του από τον σύγχρονο άνθρωπο µετενσαρκώθηκε 
σε µια γκροτέσκα παρουσία και το αποτέλεσµα θα είναι κάποια στιγµή να ζητεί ο άνθρωπος 
την επαφή µαζί του µέσω κομπιούτερ, όπως σήµερα συμβουλεύεται το ωροσκόπιό του. Ἠδη 
ένα µεγάλο µέρος όσων ασχολούνται µε τους υπολογιστές ἐχει ενσυνείδητα ή ασυνείδητα 
δραπετεύσει στην «δική τους χώρα» που δεν είναι τίποτα άλλο από τον πλασματικό κόσµο του 
κυβερνοχώρου (εγΏρεΓςραςε). Η θρησκευτική µισαλλοδοξία επιτέλους νικήθηκε, δυστυχώς στην 
θέση της ήρθε η πνευματική αδιαφορία και απάθεια. Ο κόσμος ολόκληρος βλέπει µε 
απογοήτευση ὀλες τις απόπειρες που έγιναν στο παρελθόν προκειµένου να εγκατασταθεί ο 
παράδεισος επί της γης, και οι οποίες κόστισαν πολύ ακριβά ιδίως σε ανθρώπινες ζωές, να 
έχουν καταλήξει στην πραγματική επικράτηση της κΚόλασης. Πολλά ελεύθερα πνεύματα 
έχοντας απορρίψει τους «θεούς της πόλεως» και µη βρίσκοντας κάποιον νέο θεό στο λίκνο ή 
στα σπάργανά του καταφεύγουν στο καθαρτήριο του εαυτούς του ὀπου δεν περιμένουν πια 
τίποτα, ούτε Σωτηρία, ούτε Υπέρτατο Αγαθό. Ως συνέπεια όλων αυτών, µέσα στην κυριαρχία 
της ανεξιθρησκίας, η πόρτα της ψυχής των ανθρώπων έχει ανοίξει και πάλι για τον μυστικισμό. 
Η σηµερινή στροφή πολλών νέων προς τον αθωνικό κυρίως μοναχισμό απὀ την µία, αλλά και 
το θερµό ενδιαφέρον για τα ανατολικά θρησκεύµατα απὀ την άλλη μαρτυρεί του λόγου το 
αληθές. 

